Gáfu fyrstu bekkingum hjálma líkt og undanfarin ár Kiwanishreyfingin og Eimskipafélag Íslands gefa öllum grunnskólabörnum sem ljúka 1. bekk í vor reiðhjólahjálma . Þetta er árviss viðburður félaganna til að bæta umferðaröryggi yngstu hjólreiðamanna landsins . Í ár kallast verkefnið „ Óskabörn þjóðarinnar “ og samkvæmt tilkynningu fá um 4.500 börn á öllu landinu hjálma , buff , bolta og endurskinsborða að gjöf . Líkt og undanfarin ár sá Kiwanisklúbburinn Þyrill á Akranesi um að færa börnunum í Borgarnesi , Hvalfjarðarsveit og á Akranesi hjálmana . „ Það er okkur mikil ánægja að færa börnunum hjálma á hverju ári enda er tilgangurinn að stuðla að öryggi íslenskra barna og vernda höfuð þeirra gegn hnjaski . Við færðum 146 börnum í þessum þremur sveitarfélögum hjálma í ár og höfum gert þetta í um það bil áratug , “ segir Björgvin Eyþórsson forseti Þyrils . Kiwanishreyfingin er alþjóðleg þjónustuhreyfing sjálfboðaliða karla og kvenna sem hefur frá upphafi lagt áherslu á að vinna að velferðarmálum barna og annarra . „ Eimskip lætur framleiða hjálmana og við sjáum um dreifingu þeirra . Það hefur sýnt sig að börnin nota hjálmana og þeir hafa bjargað börnum frá alvarlegum meiðslum . Til þess er leikurinn gerður , “ bætir Björgvin við .